LV Eiropas Savienības Oficiālais Vēstnesis C 197/2

Paziņojums par beigu termiņa pārskatīšanas sākšanu attiecībā uz antidempinga pasākumiem, kas piemērojami Indijas izcelsmes polietilēna tereftalāta (PET) plēves ievedumiem

(2006/C 197/02)

Pēc tam, kad tika publicēts paziņojums par Indijas (“attiecīgā valsts”) izcelsmes polietilēna tereftalāta (PET) plēves ievedumiem noteikto spēkā esošo antidempinga pasākumu gaidāmajām termiņa beigām (1), Komisija saņēma pārskatīšanas pieprasījumu saskaņā ar 11. panta 2. punktu Padomes Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”) (2), kurā jaunākie grozījumi izdarīti ar Padomes Regulu (EK) Nr. 2117/2005 (3).

1. Pieprasījums veikt pārskatīšanu

Pieprasījums tika iesniegts 2006. gada 23. maijā to ražotāju vairākuma vārdā, kuru produkcija veido nozīmīgu daļu, šajā gadījumā vairāk nekā 50 %, Kopienas kopējā polietilena tereftalāta (PET) plēves ražošanas apjoma.

2. Ražojums

Ražojums, uz kuru attiecas izmeklēšana, ir Indijas izcelsmes polietilēna tereftalāta (PET) plēve (“attiecīgais ražojums”), kuru parasti deklarē ar KN kodu ex 3920 62 19 un ex 3920 62 90. Šie KN kodi ir norādīti vienīgi informācijai.

3. Spēkā esošie pasākumi

Patlaban spēkā ir galīgais antidempinga maksājums, kas uzlikts ar Padomes Regulu (EK) Nr. 1676/2001, kurā jaunākie grozījumi izdarīti ar Padomes Regulu (EK) Nr. 366/2006 (4).

4. Pārskatīšanas pamatojums

Pieprasījums ir pamatots ar faktu, ka pasākumu izbeigšana, iespējams, izraisīs to, ka turpināsies dempings un kaitējums Kopienas ražošanas nozarei.

Pieprasījuma iesniedzēji apgalvo, ka dempings turpinās, un, iespējams, tas būs arī turpmāk, un minētās personas ir noteikušas Indijas ražojuma dempingu, tā salikto normālo vērtību salīdzinot ar attiecīgā ražojuma eksporta cenām uz Kopienu.

Tādējādi aprēķinātā dempinga starpība ir ievērojama.

Pieprasījuma iesniedzēji ir snieguši pieradījumus tam, ka attiecīgā ražojuma ievedumi no Indijas kopumā ir palielinājušies absolūtos skaitļos un tirgus daļas izteiksmē.

Turklāt tiek apgalvots, ka attiecīgā ražojuma ieveduma apjomi un cenas, cita starpā, negatīvi ietekmē pašreizējo tirgus daļu, ražojuma pārdošanas apjomus un cenu līmeni, ko prasa Kopienas ražošanas nozare, kas savukārt būtiski nelabvēlīgi ietekmē Kopienas ražošanas nozares vispārējo darbību, stāvokli finanšu un nodarbinātības jomā.

Turklāt pieprasījuma iesniedzēji apgalvo, ka gadījumā, ja pasākumi zaudēs spēku, palielināsies ievedumi par dempinga cenām no attiecīgās valsts, un tikts nodarīts papildu kaitējums Kopienas ražošanas nozarei.

5. Procedūra

Apspriedusies ar padomdevēju komiteju un konstatējusi, ka pierādījumi ir pietiekami, lai pamatotu termiņa beigu pārskatīšanas sākšanu, Komisija ar šo sāk pārskatīšanu saskaņā ar pamatregulas 11. panta 2. punktu.

5.1. Iespējamā dempinga un kaitējuma noteikšanas procedūra

Izmeklēšanā noteiks, vai pasākumu termiņa beigas varētu vai nevarētu izraisīt dempinga un kaitējuma turpināšanos vai atkārtošanos.

a) Pārbaude izlases veidā

Ņemot vērā šajā procedūrā iesaistīto personu ievērojamo skaitu, Komisija var lemt par pārbaudi izlases veidā saskaņā ar pamatregulas 17. pantu.

i) Izvedēju/ražotāju pārbaude izlases veidā Indijā

Lai Komisija varētu lemt par to, vai jāpiemēro pārbaude izlases veidā, un, ja ir, lai tā varētu veikt atlasi, visi izvedēji/ražotāji vai to pārstāvji, kas rīkojas to vārdā, ar šo tiek aicināti pieteikties Komisijā šā paziņojuma 6. punkta b) apakšpunkta i) daļā noteiktajā termiņā, un, ievērojot 7. punktā norādītos veidus, sniegt šādu informāciju par uzņēmumu vai uzņēmumiem:

— nosaukums, adrese, e–pasta adrese, tālruņa, faksa un/vai teleksa numurs, kontaktpersona,

— laikposmā no 2005. gada 1. jūlija līdz 2006. gada 30. jūnijam eksportam uz Kopienu pārdotā attiecīgā ražojuma apgrozījums vietējā valūtā un apjoms tonnās,

— uzņēmuma konkrētās darbības saistībā ar attiecīgā ražojuma ražošanu un tā ražošanas apjoms tonnās, ražošanas jauda un ieguldījumi ražošanas jaudas paaugstināšanā laikposmā no 2005. gada 1. jūlija līdz 2006. gada 30. jūnijam,

— visu tādu saistīto uzņēmumu (5) nosaukumi un precīzs darbības apraksts, kuri ir iesaistīti attiecīgā ražojuma ražošanā un/vai pārdošanā (eksportam un/vai iekšzemes tirgū);

— jebkura cita būtiska informācija, kas Komisijai palīdzētu veikt atlasi,

— uzņēmums, sniedzot iepriekšminēto informāciju, piekrīt iespējamai iekļaušanai izlasē. Ja uzņēmumu izvēlas kā izlases daļu, tas nozīmē, ka tam būs jāatbild uz anketas jautājumiem un jāpiekrīt sniegto atbilžu pārbaudei klātienē. Ja uzņēmums norāda, ka nepiekrīt iespējamai iekļaušanai izlasē, jāuzskata, ka uzņēmums nav sadarbojies izmeklēšanā. Nesadarbošanās sekas ir izklāstītas 8. punktā.

Lai gūtu informāciju, kas uzskatāma par vajadzīgu izvedēju/ražotāju atlases veikšanai, Komisija turklāt sazināsies ar izvedējvalsts iestādēm un visām zināmajām izvedēju/ražotāju asociācijām.

ii) Ievedēju pārbaude izlases veidā

Lai Komisija varētu lemt, vai ir vajadzīga pārbaude izlases veidā, un, ja minētā pārbaude ir vajadzīga, lai varētu veikt atlasi, visi ievedēji vai to pārstāvji, kuri darbojas to vārdā, ar šo tiek aicināti pieteikties Komisijā un sniegt šādu informāciju par savu uzņēmumu vai uzņēmumiem termiņā, kas noteikts šā paziņojuma 6. punkta b) apakšpunkta i) daļā, ievērojot 7. punktā norādīto veidu:

— nosaukums, adrese, e–pasta adrese, tālruņa, faksa un/vai teleksa numurs, kontaktpersona,

— uzņēmuma kopējais apgrozījums euro laikposmā no 2005. gada 1. jūlija līdz 2006. gada 30. jūnijam,

— kopējais darbinieku skaits,

— uzņēmuma konkrētās darbības saistībā ar attiecīgo ražojumu,

— apjoms tonnās un vērtība euro, attiecīgo Indijas izcelsmes ražojumu laikposmā no 2005. gada 1. jūlija līdz 2006. gada 30. jūnijam ievedot un to tālākpārdodot Kopienas tirgū,

— visu to saistīto uzņēmumu (5) nosaukumi un konkrētās darbības, kuri iesaistīti attiecīgā ražojuma ražošanā un/vai pārdošanā,

— jebkura cita būtiska informācija, kas Komisijai palīdzētu veikt atlasi,

— uzņēmums, sniedzot iepriekšminēto informāciju, piekrīt iespējamai iekļaušanai izlasē. Ja uzņēmumu izvēlas kā izlases daļu, tas nozīmē, ka tam būs jāatbild uz anketas jautājumiem un jāpiekrīt sniegto atbilžu pārbaudei klātienē. Ja uzņēmums norāda, ka nepiekrīt iespējamai iekļaušanai izlasē, jāuzskata, ka uzņēmums nav sadarbojies izmeklēšanā. Nesadarbošanās sekas ir izklāstītas 8. punktā.

Lai iegūtu informāciju, ko Komisija uzskata par vajadzīgu, lai veiktu ievedēju atlasi, tā sazināsies arī ar visām zināmajām ievedēju asociācijām.

iii) Kopienas ražotāju pārbaude izlases veidā

Ņemot vērā to Kopienas ražotāju lielo skaitu, kuri atbalsta šo pieprasījumu, Komisija, piemērojot pārbaudi izlases veidā, plāno izmeklēt Kopienas ražošanas nozarei nodarīto kaitējumu.

Lai Komisija varētu veikt atlasi, visi Kopienas ražotāji ar šo tiek aicināti sniegt šādu informāciju par savu uzņēmumu vai uzņēmumiem termiņā, kas noteikts šā paziņojuma 6. punkta b) apakšpunkta i) daļā:

— nosaukums, adrese, e–pasta adrese, tālruņa, faksa un/vai teleksa numurs, kontaktpersona,

— uzņēmuma kopējais apgrozījums euro laikposmā no 2005. gada 1. jūlija līdz 2006. gada 30. jūnijam,

— uzņēmuma konkrētās darbības saistībā ar attiecīgā ražojuma ražošanu un ražošanas apjoms tonnās laikposmā no 2005. gada 1. jūlija līdz 2006. gada 30. jūnijam,

— vērtība euro, attiecīgo ražojumu laikposmā no 2005. gada 1. jūlija līdz 2006. gada 30. jūnijam pārdodot Kopienas tirgū,

— attiecīgā ražojuma apjoms tonnās, attiecīgo ražojumu laikposmā no 2005. gada 1. jūlija līdz 2006. gada 30. jūnijam pārdodot Kopienas tirgū,

— attiecīgā ražojuma ražošanas apjoms tonnās laikposmā no 2005. gada 1. jūlija līdz 2006. gada 30. jūnijam,

— visu to saistīto uzņēmumu (5) nosaukumi un konkrētās darbības, kuri iesaistīti attiecīgā ražojuma ražošanā un/vai pārdošanā,

— jebkura cita būtiska informācija, kas Komisijai palīdzētu veikt atlasi,

— uzņēmums, sniedzot iepriekšminēto informāciju, piekrīt iespējamai iekļaušanai izlasē. Ja uzņēmumu iekļauj izlasē, tas nozīmē, ka tam būs jāatbild uz anketas jautājumiem un jāpiekrīt sniegto atbilžu pārbaudei klātienē. Ja uzņēmums norāda, ka nepiekrīt iespējamai iekļaušanai izlasē, jāuzskata, ka uzņēmums nav sadarbojies izmeklēšanā. Nesadarbošanās sekas ir izklāstītas 8. punktā.

iv) Galīgā atlase

Visām ieinteresētajām personām, kas vēlas iesniegt visu attiecīgo informāciju par atlasi, tas jāveic 6. punkta b) apakšpunkta ii) daļā noteiktajā termiņā.

Komisija plāno veikt galīgo paraugu atlasi pēc apspriešanās ar attiecīgajām personām, kuras izteikušas vēlmi tikt iekļautām izlasē.

Izlasē iekļautajiem uzņēmumiem jāatbild uz anketas jautājumiem šā paziņojuma 6. punkta b) apakšpunkta iii) daļā norādītajā termiņā un jāsadarbojas saistībā ar šo izmeklēšanu.

Ja sadarbība ir nepietiekama, Komisija saskaņā ar pamatregulas 17. panta 4. punktu un 18. pantu konstatējumus var pamatot ar pieejamajiem faktiem. Konstatējums, kura pamatā ir pieejamie fakti, attiecīgajai personai var būt mazāk labvēlīgs, kā paskaidrots šā paziņojuma 8. punktā.

b) Anketas

Lai iegūtu informāciju, ko tā uzskata par vajadzīgu izmeklēšanai, Komisija nosūtīs anketas izlasē iekļautajiem Kopienas ražošanas nozares uzņēmumiem un visām ražotāju asociācijām Kopienā, izlasē iekļautajiem izvedējiem/ražotājiem Indijā, visām izvedēju/ražotāju asociācijām, izlasē iekļautajiem ievedējiem, visām izvedēju apvienībām, kas minētas pieprasījumā vai ir sadarbojušās izmeklēšanā, kuras rezultātā tika noteikti pasākumi, uz kuriem attiecināma pašreizējā pārskatīšana, kā arī attiecīgās izvedējvalsts iestādēm.

5.2. Kopienas interešu novērtēšanas procedūra

Saskaņā ar pamatregulas 21. pantu un gadījumā, ja dempinga un kaitējuma turpināšanās vai atkārtošanās iespējamība apstiprinās, tiks noteikts, vai antidempinga pasākumu spēkā esība vai to atcelšana nebūs pretrunā Kopienas interesēm. Tāpēc Kopienas ražošanas nozare, ievedēji, to pārstāvju asociācijas, reprezentatīvie lietotāji un reprezentatīvo patērētāju organizācijas šā paziņojuma 6. punkta a) apakšpunkta ii) daļā noteiktajā termiņā var paziņot par sevi un iesniegt Komisijai informāciju, ja pierāda, ka ir objektīva saistība starp minēto personu darbību un attiecīgo ražojumu. Personas, kuras ir rīkojušās saskaņā ar iepriekšējo teikumu, šā paziņojuma 6. punkta a) apakšpunkta iii) daļā noteiktajā termiņā var pieprasīt uzklausīšanu, norādot konkrētos iemeslus, kāpēc tās būtu jāuzklausa. Jānorāda, ka saskaņā ar 21. pantu jebkura iesniegtā informācija tiks ņemta vērā tikai tad, ja tā iesniedzot būs pamatota ar ziņām par faktiem.

6. Termiņi

a) Vispārēji termiņi

i) Termiņš ieinteresētajām personām anketas pieprasīšanai

Visām ieinteresētajām personām, kuras nesadarbojās izmeklēšanā, pēc kuras tika noteikti pasākumi, uz kuriem attiecas pašreizējā pārskatīšana, anketa jāpieprasa pēc iespējas drīz, taču ne vēlāk kā 15 dienas pēc šā paziņojuma publicēšanas dienas Eiropas Savienības Oficiālajā Vēstnesī.

ii) Termiņš, kurā personas var paziņot par sevi, iesniegt atbildes uz anketas jautājumiem un jebkuru citu informāciju

Lai izmeklēšanā ņemtu vērā sniegto informāciju, visām ieinteresētajām personām 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, jāpaziņo par sevi, sazinoties ar Komisiju, jādara tai zināms savs viedoklis un jāiesniedz atbildes uz anketas jautājumiem vai jebkura cita informācija. Uzmanība jāpievērš faktam, ka vairākuma pamatregulā noteikto procesuālo tiesību īstenošana ir atkarīga no tā, vai ieinteresētā persona ir pieteikusies iepriekš minētajā laikposmā.

Izlasē iekļautajiem uzņēmumiem šā paziņojuma 6. punkta b) apakšpunkta iii) daļā noteiktajā termiņā jāiesniedz atbildes uz anketas jautājumiem.

iii) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausītu.

b) Konkrēts termiņš attiecībā uz pārbaudi izlases veidā

(i) Informācija, kas norādīta šā paziņojuma 5.1 punkta a) apakšpunkta i), ii) un iii) daļā, jāsaņem Komisijā 15 dienu laikā pēc šā paziņojuma publicēšanas dienas Eiropas Savienības Oficiālajā Vēstnesī, ņemot vērā, ka Komisija 21 dienas laikā pēc šā paziņojuma publicēšanas dienas Eiropas Savienības Oficiālajā Vēstnesī plāno apspriesties ar attiecīgajām personām, kuras izteikušas vēlmi, lai tās iekļautu galīgajā izlasē.

(ii) Kā minēts 5.1. punkta a) apakšpunkta iv) daļā, visa pārējā informācija, kas ir svarīga atlases veikšanai, jānogādā Komisijā 21 dienas laikā pēc šā paziņojuma publicēšanas dienas Eiropas Savienības Oficiālajā Vēstnesī.

(iii) Izlasē iekļauto personu atbildes uz anketas jautājumiem Komisijā jānogādā 37 dienu laikā no dienas, kad paziņots par minēto personu iekļaušanu izlasē.

7. Rakstiski iesniegumi, atbildes uz anketas jautājumiem un sarakste

Visa ieinteresēto personu informācija un pieprasījumi jāiesniedz rakstiski (nevis elektroniskā veidā, ja vien nav noteikts citādi), un tajos jānorāda ieinteresētās personas nosaukums/vārds, uzvārds, adrese, elektroniskā pasta adrese, tālruņa un faksa numurs. Visai rakstveidā iesniegtajai informācijai, tostarp šajā paziņojumā pieprasītajai informācijai, atbildēm uz anketas jautājumiem un sarakstei, ko ieinteresētās personas veic konfidenciāli, jābūt ar norādi “Ierobežotai lietošanai” (6), un saskaņā ar pamatregulas 19. panta 2. punktu šiem dokumentiem pievieno nekonfidenciālu versiju ar norādi “IZSKATĪŠANAI IEINTERESĒTAJĀM PERSONĀM”.

Komisijas adrese sarakstei:

European Commission Directorate General for Trade Directorate B Birojs: J-79 5/16 B-1040 Brussels Fakss: (32-2) 295 65 05

8. Nesadarbošanās

Gadījumos, kad kāda ieinteresētā persona liedz piekļuvi vajadzīgajai informācijai vai nesniedz to termiņā, vai arī ievērojami kavē izmeklēšanu, pozitīvus vai negatīvus secinājumus var izdarīt saskaņā ar pamatregulas 18. pantu, pamatojoties uz pieejamajiem faktiem.

Ja konstatē, ka ieinteresētā persona ir sniegusi kļūdainu vai maldinošu informāciju, šo informāciju neņem vērā, un saskaņā ar pamatregulas 18. pantu var izmantot pieejamos faktus. Ja kāda ieinteresētā persona nesadarbojas vai sadarbojas tikai daļēji, un tādēļ tiek izmantoti pieejamie/zināmie fakti, rezultāts attiecībā uz minēto personu var būt mazāk labvēlīgs nekā tad, ja tā būtu sadarbojusies.

9. Izmeklēšanas grafiks

Saskaņā ar pamatregulas 11. panta 5. punktu izmeklēšanu pabeigs 15 mēnešu laikā pēc šā paziņojuma publicēšanas dienas Eiropas Savienības Oficiālajā Vēstnesī.

10. Iespēja pieprasīt pārskatīšanu saskaņā ar pamatregulas 11. panta 3. punktu

Tā kā šī termiņa beigu pārskatīšana ir sākta saskaņā ar pamatregulas 11. panta 2. punkta noteikumiem, gūtie konstatējumi nebūs par pamatu izmaiņām pašreizējo pasākumu apmērā, bet gan šo pasākumu atcelšanai vai saglabāšanai saskaņā ar pamatregulas 11. panta 6. punktu.

Ja kāda šajā procedūrā iesaistītā persona uzskata, ka ir pamats pārskatīt pasākumu līmeni tā, lai nodrošinātu iespēju to grozīt (t.i., paaugstināt vai samazināt), minētā persona var pieprasīt pārskatīšanu saskaņā ar pamatregulas 11. panta 3. punktu.

Personas, kuras vēlas pieprasīt šādu pārskatīšanu, kuru veiks neatkarīgi no šajā paziņojumā minētās termiņa beigu pārskatīšanas, var sazināties ar Komisiju, izmantojot iepriekšnorādīto adresi.

(1) OV C 321, 16.12.2005., 4. lpp.

(2) OV L 56, 6.3.1996., 1. lpp. Regulā jaunākie grozījumi izdarīti ar Regulu (EK) Nr. 2117/2005 (OV L 340, 23.12.2005., 17. lpp.).

(3) OV L 340, 23.12.2005., 17. lpp.

(4) OV L 68, 8.3.2006., 6. lpp.

(5) Lai noskaidrotu jēdzienu “saistītie uzņēmumi”, skatīt 143. pantu Komisijas Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(6) Tas nozīmē, ka dokuments paredzēts tikai iekšējam izmantojumam. Tas ir aizsargāts atbilstoši 4. pantam Eiropas Parlamenta un Padomes Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments atbilstoši pamatregulas 19. pantam un 6. pantam PTO Nolīgumā par GATT 1994 VI panta īstenošanu (Antidempinga nolīgums).